Առանձնահատուկ ուզում եմ նշել ՀԱԷԿ-ի նախկին գլխավոր ինժեներ, դեպքի ժամանակ կայանի լաբորատորիաներից մեկի պետ, հետագայում Պետատոմ հսկողության տեսչության պետ, հանրապետության վաստակաշատ էներգետիկ, մեծ մտավորական և մեծ հայրենասեր Վիլեն Նիկոլայի Արզումանյանի դերն ատոմակայանը մեծ աղետից փրկելու գործում։ Հրդեհի ժամանակ բացահայտվեց նրա բարձր պրոֆեսիոնալիզմը, չափազանց բարդ և անկանխատեսելի իրավիճակում գործելու սառնասրտությունը, ինքնատիրապետումը, բարդ և պատասխանատու որոշումներ ընդունելու վճռականությունը։ Ասված դրվատանքի խոսքերն արժանիորեն վերաբերվում են նաև ՀԱԷԿ-ի տնօրեն Ռոբերտ Սանասարի Ղալեչյանին, գլխավոր ինժեներ Էդուարդ Սահակի Սահակովին, Արշալույս Մելիքսեթյանին, Ռաֆայել Մարկոսյանին և շատ այլ պաշտոնատար անձանց։ Նրանք միասին քննարկում և տալիս էին հանձնարարականներ։ Հույսով ու հավատով էիր լցվում, երբ կողքից ականատես էիր դառնում այդ էներգետիկ հսկաների կողմից պարտադրված խնդիրների քննարկմանը, բանավիճելու նրանց ոճին ու ձևին, իրար նկատմամբ տածած մեծ հարգանքին, որոշում ընդունելու վստահությանն ու վճռականությանը։